REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/309-19

30. novembar 2019. godine

B e o g r a d

ZAPISNIK

55. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 27. NOVEMBRA 2019. GODINE

 Sednica je počela u 13 časova i 48 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Snežana R. Petrović, Studenka Stojanović, Zoran Bojanić, Ana Čarapić i Gorica Gajić.

 Sednici je prisustvovala Snežana Paunović, zamenik člana Odbora Novice Tončeva.

 Sednici nisu prisustvovali članovi Odbora: Dejan Nikolić, Ivan Kostić, Tomislav Ljubenović, Vladimir Marinković, Jelena Mijatović, Aleksandar Stevanović, Vojislav Vujić i Zdravko Stanković, niti njihovi zamenici.

 Sednici su, na poziv predsednika, ispred Ministarstva privrede prisustvovali: Dragan Grgurević, državni sekretar, Dubravka Drakulić i Dušan Vučković, pomoćnici ministra, Jelena Arsić iz Sektora za privatizaciju, stečaj i industrijski razvoj, Branislav Pejčić, načelnik Odeljenja za investicije i Ankica Momčilović, samostalni savetnik.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Informacija o radu Ministarstva privrede za period april-jun 2019. godine (10 broj 02-1540/19-2 od 19. jula 2019. godine);
2. Razmatranje Informacije o radu Ministarstva privrede za period jul-septembar 2019. godine (10 broj 02-1540/19-3 od 18. oktobra 2019. godine);
3. Razmatranje Izveštaja Ministarstva privrede o stanju postupka privatizacije za jun 2019. godine (10 broj 02-437/19-4 od 11. jula 2019. godine);
4. Razmatranje Izveštaja Ministarstva privrede o stanju postupka privatizacije za jul 2019. godine (10 broj 02-437/19-5 od 19. avgusta 2019. godine);
5. Razmatranje Izveštaja Ministarstva privrede o stanju postupka privatizacije za avgust 2019. godine (10 broj 02-437/19-6 od 27. septembra 2019. godine);
6. Razmatranje Izveštaja Ministarstva privrede o stanju postupka privatizacije za septembar 2019. godine (10 broj 02-437/19-7 od 14. oktobra 2019. godine);
7. Razmatranje Izveštaja Ministarstva privrede o stanju postupka privatizacije za oktobar 2019. godine (10 broj 02-437/19-8 od 20. novembra 2019. godine).
8. Razno.

 Pre prelaska na rad prema utvrđenom dnevnom redu, Odbor je većinom glasova usvojio zapisnike 49, 50, 51. i 52. sednice Odbora.

 Na predlog predsednika, Odbor je većinom glasova odlučio da objedini raspravu o prvih sedam tačaka dnevnog reda i da se glasanje obavi o svakoj tački dnevnog reda pojedinačno.

Prva, druga, treća, četvrta, peta, šesta i sedma tačka dnevnog reda - **Informacija o radu Ministarstva privrede za period april-jun 2019. godine; Informacija o radu Ministarstva privrede za period jul-septembar 2019. godine;** **Izveštaj Ministarstva privrede o stanju postupka privatizacije za jun 2019. godine; Izveštaj Ministarstva privrede o stanju postupka privatizacije za jul 2019. godine; Izveštaj Ministarstva privrede o stanju postupka privatizacije za avgust 2019. godine; Izveštaj Ministarstva privrede o stanju postupka privatizacije za septembar 2019. godine; Izveštaj Ministarstva privrede o stanju postupka privatizacije za oktobar 2019. godine**

 U uvodnim napomenama, Dragan Gurgurević je izneo da su u izveštajnom periodu u Ministarstvu privrede najdinamičnije bile zakonodavne aktivnosti, sa ciljem da se dalje unapredi poslovni ambijent. U postupku privatizacije ostalo je još 84 preduzeća sa 36 698 zaposlenih, od čega osam strateških, zaključno sa 30-tim septembrom 2019. godine. Od ostalih aktivnosti, izdvojio je infrastrukturne projekte, programe podrške za nabavku opreme mikro, malim i srednjim preduzećima i preduzetnicima. U ovom periodu je, u drugom kvartalu, pojednostavljeno 230 administrativnih postupaka, a u trećem kvartalu 220 administrativnih postupaka, što će privrednicima značajno pomoći u komunikaciji sa državnim organima u daljim poslovnim aktivnostima. Obezbeđena je savetodavna podrška za progame Evropske unije za Srbiju. Obezbeđeni su lokalni konsultanti za 29 preduzeća i međunarodni konsultanti za četiri preduzeća. Izvršene su kontrole poslovanja javnih preduzeća, u skladu sa Uredbom Vlade za utvrđivanje godišnjih elemenata programa za period od 2019. do 2021. godine. Pripremljen je Nacrt programa za obuku organa upravljanja u javnim preduzećima, što bi trebalo da poveća nivo profesionalizacije u tom domenu. Aktivna i u postupku monitoringa su 134 investiciona projekta. U trećem kvartalu su dodeljena sredstva za 12 privrednih društava, a potpisano je 11 investicionih ugovora. U oblasti primene propisa, u Ministarstvu privrede su pripremljena 104 mišljenja. Priprema Strategije industrijskog razvoja za period od 2021. do 2030. godine, čije usvajanje je predviđeno u prvom kvartalu 2020. godine, jedna je od najznačajnijih aktivnosti, koja će imati dugoročne efekte na privredu Republike. Završena je faza dijagnoze i obavljeni razgovori sa privrednim subjektima u 12 lokalnih samouprava. U septembru su prezentovani rezultati i utvrđene dalje aktivnosti na izradi strategije, koja će uticati na podizanje konkurentnosti privrede, uvođenje novih tehnologija i osavremenjivanje proizvodnje.

Dušan Vučković, pomoćnik ministra privrede, istakao je da je Ministarsvo u izveštajnom periodu pripremilo Predlog zakona o izmenama i dopuni Zakona o Centralnoj evidenciji stvarnih vlasnika i Predlog zakona o izmenama i dopunama Zakona o privrednim društvima, koje Vlada usvojila i dostavila Narodnoj skupštini na razmatranje i usvajanje. Izmene Zakona o Centralnoj evidenciji stvarnih vlasnika rađene su zbog evaluacije, kontrole i nadzora nad privrednim subjektima i pravnim licima sa stanovišta čuvanja dokumentacije koja dokazuje stvarno vlasništvo u privrednim društvima. Precizirano je koja lica mogu podneti zahteve za pokretanje prekršajnog postupka, u zavisnosti od stadijuma u kome se nalazi privredno društvo. Izmenama Zakona o privrednim društvima uvodi se novi pravni institut – pravo na sticanje udela kod društava sa ograničenom odgovornošću. Radi se o specifičnom finansijskom instrumentu koji se uvodi kao mogućnost da, pre svega, u IT industriji, kompanije koje mogu u relativno kratkom vremenskom periodu da podignu vrednost kapitala, mogu zaposlenima ponuditi otkup udela u društvu.

 Dubravka Drakulić je iznela da se u proceduri Narodne skupštine nalazi i Predlog zakona o dopunama Zakona o javnim preduzećima, koji je pripremljen u izveštajnom periodu, kako bi se doprinelo unapređenju izbornog procesa. Zakon je dopunjen razlozima za razrešenje direktora javnih preduzeća u slučaju zloupotrebe resursa javnih preduzeća i eventualnog pritiska na zaposlene u izbornom periodu. Ove izmene su usklađene sa izmenama Zakona o finansiranju političkih aktivnosti i izmenama Zakona o Agenciji za borbu protiv korupcije.

 U diskusiji su učestvovali Snežana B. Petrović, Dragan Grgurević, Dubravka Drakulić i Dušan Vučković.

 a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period april-jun 2019. godine;

 b) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period jul-septembar 2019. godine;

 v) Odbor je većinom glasova usvojio Izveštaj Ministarstva privrede o stanju postupka privatizacije za jun 2019. godine;

 g) Odbor je većinom glasova usvojio Izveštaj Ministarstva privrede o stanju postupka privatizacije za jul 2019. godine;

 d) Odbor je većinom glasova usvojio Izveštaj Ministarstva privrede o stanju postupka privatizacije za avgust 2019. godine;

 đ) Odbor je većinom glasova usvojio Izveštaj Ministarstva privrede o stanju postupka privatizacije za septembar 2019. godine;

 e) Odbor je većinom glasova usvojio Izveštaj Ministarstva privrede o stanju postupka privatizacije za oktobar 2019. godine.

**Osma tačka:** Razno.

 U okviru ove tačke dnevnog reda, nije bilo predloga, pitanja i diskusije.

Sednica je zaključena u 14 časova i 20 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović